እውነታው፦ አንዳንድ የመጽሐፍ ቅዱስ ትርጉሞች ከሰንበት፣ ከክህነት ሥርዓት እንዲሁም ከስርየት ቀን ጋር የተያያዙትን ደንቦች ጨምሮ በኦሪት ውስጥ የሚገኙ አንዳንድ ደንቦች “የዘላለም” ሥርዓት እንደሆኑ ይጠቅሳሉ። (ዘፀአት 31:16፤ 40:15፤ ዘሌዋውያን 16:33, 34 የ1954 ትርጉም) ሆኖም በእነዚህ ጥቅሶች ላይ የተሠራበት የዕብራይስጥ ቃል የሚያመለክተው ለዘላለም የሚቀጥል ነገርን ብቻ አይደለም፤ ቃሉ ላልተወሰነ ጊዜ የሚቀጥልን ነገርም ሊያመለክት ይችላል። * የሙሴ ሕግ ለ900 ዓመታት ያህል ጥቅም ላይ ከዋለ በኋላ አምላክ ይህን ሕግ ‘በአዲስ ቃል ኪዳን’ እንደሚተካው ትንቢት ተናግሯል። (ኤርምያስ 31:31-33) “[አምላክ] ‘አዲስ ቃል ኪዳን’ [በማለት] የቀድሞውን ቃል ኪዳን ጊዜ ያለፈበት አድርጎታል።” (ዕብራውያን 8:7-13) ከ2,000 ዓመታት ገደማ በፊት በኢየሱስ ሞት አማካኝነት የተቋቋመው አዲሱ ቃል ኪዳን የቀድሞውን ቃል ኪዳን ተክቶታል።—ኤፌሶን 2:15